ITNS หุ้นเล็กมี ‘กรีนชู’
ITNS มี “สมชาย อ่วมกระทุ่ม” นั่งเก้าอี้ประธานเจ้าหน้าที่บริหาร ซึ่งบิ๊กบอสคนนี้มีประสบการณ์งานสายนี้มาเกือบ 20 ปี
ITNS มี “สมชาย อ่วมกระทุ่ม” นั่งเก้าอี้ประธานเจ้าหน้าที่บริหาร ซึ่งบิ๊กบอสคนนี้มีประสบการณ์งานสายนี้มาเกือบ 20 ปี
14 ต.ค. 2565

เส้นทางนักลงทุน
นับตั้งแต่ต้นปี 2565 จนถึงปัจจุบัน ตลาดหลักทรัพย์ เอ็ม เอ ไอ (mai) มีบริษัทจดทะเบียน (บจ.) รายใหม่เข้ามาเทรดแล้วถึง 9 บริษัท ส่วนใหญ่ประสบความสำเร็จในการเข้าซื้อขายวันแรก เพราะราคาเหนือจองเกือบทุกบริษัท
บริษัท อินเตอร์เนชั่นแนล เน็ตเวิร์ค ซิสเต็ม จำกัด (มหาชน) หรือ ITNS ซึ่งดำเนินธุรกิจด้านเทคโนโลยีสารสนเทศและการสื่อสาร เป็นผู้ออกแบบและติดตั้งระบบเครือข่ายและระบบสื่อสารอย่างครบวงจร (System Integrator) เป็นอีกหนึ่งบริษัทที่แต่งตัวเข้า mai
โดยจะระดมทุนไปใช้เป็นเงินลงทุนในบริษัทที่ดำเนินธุรกิจที่เกี่ยวข้องกับธุรกิจของบริษัท รวมทั้งใช้ในการขยายธุรกิจให้เช่าอุปกรณ์ และใช้เป็นเงินทุนหมุนเวียนในการดำเนินธุรกิจ
ITNS มีแผนจะระดมทุนเสนอขายหุ้นสามัญเพิ่มทุนให้แก่ประชาชนทั่วไปเป็นครั้งแรก (IPO) จำนวน 70,000,000 หุ้น มูลค่าที่ตราไว้ (พาร์) หุ้นละ 1 บาท คิดเป็น 31.82% ของจำนวนหุ้นสามัญที่ออกและเรียกชำระแล้วทั้งหมด
ซึ่งจะแบ่งเป็นการเสนอขายต่อผู้มีอุปการคุณของผู้จัดจำหน่ายหลักทรัพย์ เสนอขายต่อกรรมการ ผู้บริหาร และพนักงานของบริษัท และประชาชนทั่วไป และมีหุ้น “กรีนชู” (Greenshoe) อีกจำนวน 10,000,000 หุ้น (จากผู้ถือหุ้นเดิม)
บริษัทนี้เพิ่งจัดโรดโชว์จบไปเมื่อวันที่ 6 ตุลาคมที่ผ่านมา บนแพลตฟอร์มออนไลน์ ปรากฏว่านักลงทุนให้การตอบรับล้นหลาม ทั้งนี้ตามแผนที่เตรียมไว้ ITNS จะเปิดให้นักลงทุนจองซื้อและคาดเข้าเทรดในตลาด mai ภายในไตรมาส 4 นี้ ในกลุ่มอุตสาหกรรม “เทคโนโลยี” มีบริษัทหลักทรัพย์ ดาโอ (ประเทศไทย) จำกัด (มหาชน) เป็นที่ปรึกษาทางการเงิน
ที่น่าสังเกตคือ การเป็นหุ้นเล็กเข้าจดทะเบียนในตลาด mai แต่มีหุ้น Greenshoe สะท้อนความเชื่อมั่นว่าหุ้นตัวนี้จะฮอต นักลงทุนจะให้ความสนใจมาก ดังนั้นหุ้น IPO ที่เตรียมจัดสรรไว้ 70,000,000 หุ้น ไม่น่าจะพอขายแน่ ๆ
ITNS มี “สมชาย อ่วมกระทุ่ม” นั่งเก้าอี้ประธานเจ้าหน้าที่บริหาร ซึ่งบิ๊กบอสคนนี้มีประสบการณ์งานสายนี้มาเกือบ 20 ปี จึงไม่ใช่คนหน้าใหม่ในแวดวงเทคโนโลยีสารสนเทศและการสื่อสาร
งานที่ ITNS ถนัดคือ 1.ธุรกิจจำหน่ายและออกแบบ ติดตั้งอุปกรณ์ที่เกี่ยวข้องกับระบบเทคโนโลยีสารสนเทศและการสื่อสาร เช่น ระบบเครือข่ายโครงสร้างพื้นฐาน ระบบรักษาความปลอดภัยทางด้านคอมพิวเตอร์ ระบบศูนย์ควบคุมข้อมูล ระบบการติดต่อสื่อสารแบบครบวงจร ระบบการเชื่อมต่อแบบไร้สาย ระบบการบริหารจัดการเครือข่าย
2.ธุรกิจให้บริการซ่อมแซมและบำรุงรักษาอุปกรณ์ ทั้งงานการบำรุงรักษาตามรอบระยะเวลา งานบำรุงรักษาเชิงแก้ไขปรับปรุง การรับประกันสินค้า และ 3.ธุรกิจให้เช่าอุปกรณ์
ซึ่งธุรกิจทั้งหมดอยู่ในอุตสาหกรรมเทคโนโลยีสารสนเทศและการสื่อสาร ที่มีแนวโน้มการเติบโตในอนาคตอย่างต่อเนื่อง ตามแนวโน้มของโลกในปัจจุบันที่มีความเกี่ยวข้องกับการสื่อสาร โดยนำเทคโนโลยีที่ทันสมัยมาใช้มากยิ่งขึ้น จึงเป็นปัจจัยสนับสนุนให้บริษัทมีโอกาสเติบโตได้ในระยะยาว
หากมองผลงานในปีนี้ งวด 6 เดือนแรกของปี 2565 ITNS มีรายได้รวม 176.05 ล้านบาท มีกำไรสุทธิ 22.23 ล้านบาท มีงานในมือรอรับรู้รายได้ (Backlog) 522.52 ล้านบาท จะทยอยรับรู้รายได้ในปีนี้ประมาณ 369.91 ล้านบาท
ส่วนทั้งปีตั้งเป้าหมายจะสร้างผลงานทั้งรายได้และกำไรเติบโตทำสถิติสูงสุด แถมยังจะต่อยอดด้วยงานโครงการอีกจำนวนมากที่จะเข้าร่วมประมูลในอนาคต
หากจะมองผลงานในอดีต ITNS มีรายได้รวมในปี 2563 ที่ 375.39 ล้านบาท และ 370.95 ล้านบาท ในปี 2564 ขณะที่มีกำไรสุทธิ 28.83 ล้านบาท และ 362.59 ล้านบาท ตามลำดับ
ด้านความสามารถในการทำกำไรนั้น อัตรากำไรขั้นต้นอยู่ที่ 17.46% และ 18.73% ในระยะเวลาดังกล่าว ขณะที่ 6 เดือนแรกปีนี้กระโดดมาที่ 25.01% ส่วนอัตรากำไรสุทธิ จาก 7.68% ในปี 2563 เพิ่มเป็น 8.78% ในปี 2564 และพุ่งเป็น 12.62% ในครึ่งแรกของปี 2565
เมื่อพิจารณาหนี้สินรวมอาจจะวูบวาบ มีขึ้น มีลง จาก 110.29 ล้านบาท ในปี 2563 ลดเหลือ 76.03 ล้านบาทในปีถัดมา และเพิ่มเป็น 100.93 ล้านบาท ใน 6 เดือนแรกที่ผ่านมานี้ ส่วนใหญ่เป็นหนี้การค้าเกือบทั้งหมด
สำหรับสินทรัพย์รวมในช่วงระยะเวลาเดียวกัน จาก 2,963.62 ล้านบาท ลดเหลือ 264.36 ล้านบาท จากนั้นเพิ่มเป็น 281.49 ล้านบาท
ITNS มีนโยบายจ่ายเงินปันผลในแต่ละปีในอัตราไม่น้อยกว่าร้อยละ 40 ของกำไรสุทธิหลังจากหักภาษีเงินได้นิติบุคคลของงบการเงินเฉพาะของบริษัท และหลังหักเงินสำรองตามกฎหมาย และเงินสะสมอื่น ๆ ตามที่บริษัทกำหนด
ITNS มีลูกค้าที่ได้รับงานมาอย่างต่อเนื่อง เช่น องค์การกระจายเสียงและแพร่ภาพสาธารณะแห่งประเทศไทย หรือ ไทยพีบีเอส
ITNS มีส่วนแบ่งทางการตลาด 1% จึงมีโอกาสในตลาดอีกมาก โดยบริษัทตั้งเป้าหมายภายหลังระดมเงินเพิ่มทุนครั้งนี้แล้วเสร็จ จะทำให้สามารถขยายงาน รับงานโครงการได้มากขึ้น รวมทั้งยังศึกษาดีล M&amp;A อีก 2-3 ธุรกิจที่เกี่ยวเนื่องด้วย
ITNS ได้ผลบวกจากการปรับตัวสู่วิถีนิวนอมอล (New Normal) ซึ่งเป็นผลจากการแพร่ระบาดของเชื้อไวรัสโควิด-19 ทำให้องค์กรส่วนใหญ่จำเป็นต้องปรับรูปแบบการดำเนินธุรกิจใหม่หันมาพึ่งพาเทคโนโลยี ซึ่งจะต้องมีการปรับเปลี่ยนอยู่เสมอตามอายุการใช้งานเฉลี่ยราว ๆ 5 ปี
นอกจากนี้ ITNS เป็นหนึ่งในคู่ค้าระดับ Gold Certified Partner ของ Cisco ซึ่งเป็นผู้นำด้านอุปกรณ์ IT ระดับโลก และเป็นพันธมิตรทางธุรกิจกับคู่ค้ารายอื่น ๆ ที่มีความหลากหลาย
เงินระดมทุนก้อนนี้ ITNS คาดหวังว่าจะช่วยสนับสนุนให้ภายใน 3 ปีนับจากนี้ จะไต่อันดับขึ้นมาอยู่ 1 ใน 10 ของบริษัทแถวหน้าของวงการ จากปัจจุบันอยู่อันดับ 14 ได้
เมื่อพิจารณาพื้นฐานต่าง ๆ ของ ITNS แล้ว ในช่วงการขายหุ้น IPO ไม่น่าเป็นห่วง ขาย “เกลี้ยง” แน่นอน งานนี้อันเดอร์ไรท์เตอร์ รับประกันการจำหน่ายอยู่แล้ว แต่ในยามที่ภาวะตลาดหุ้นผันผวนเช่นนี้ อาจต้องมาลุ้นกันหนักหน่อยในช่วงเปิดเทรดวันแรกว่าจะเป็นอย่างไร
ซึ่งมีเสียงแว่ว ๆ มาว่า หุ้นน้องใหม่ ITNS ไม่กลัวภาวะตลาด เพราะเชื่อมั่นว่า “เจ๋ง” จริง!!!!!